SKRIFTLIG FORESPØRGSEL E-3257/02

af Cristiana Muscardini (UEN) til Kommissionen

(19. november 2002)

Om: Europæisk grænsepoliti

Det Europæiske Råd behandlede på sit møde i Sevilla emnerne bekæmpelse af ulovlig indvandring, asyl og forvaltning af de ydre grænser. Kan Kommissionen oplyse:

1. hvilke initiativer der er taget med henblik på oprettelse af et europæisk grænsepoliti?

2. om der er opstillet prioriteter for tilbagetagelsesaftaler, navnlig med de lande, hvorfra de største grupper af ulovlige indvandrere kommer?

3. om der er foretaget en tilpasning af ressourcerne på fællesskabsniveau til repatriering, forvaltning af de ydre grænser og asyl- og migrationsprojekter i tredjelande?

Svar afgivet på Kommissionens vegne af António Vitorino

(3. januar 2003)

1. Et par medlemsstater og Kommissionen har henholdsvis fremlagt og støttet tanken om europæiske grænsevagter eller oprettelse af et korps af europæisk grænsepoliti. Spørgsmålet er blevet drøftet i Rådet, men hidtil er der ikke truffet politisk afgørelse om oprettelse af et sådant korps.

Handlingsplanen for forvaltning af EU-medlemsstaternes ydre grænser blev vedtaget den 13. juni 2002(1). Heri fremhæves disse spørgsmåls dynamiske dimension og den skridt for skridt-politik, der bør føres på området. Dette støttes i Kommissionens meddelelse(2), hvori det i afsnit 47 til 51 skitseres, hvilke grundlæggende strukturer et europæisk grænsepoliti, hvis medlemmer skulle kunne udføre grænsekontrol og -overvågning, jf. EF-traktatens artikel 62, bør have. Det understreges imidlertid i meddelelsen, at mange praktiske og lovgivningsmæssige vanskeligheder skal løses, før et sådant politi kan oprettes.

De fleste af prioriteringerne i konklusion nr. 32 fra Det Europæiske Råd i Sevilla (21. og 22. juni 2002) vil sandsynligvis på grundlag af konkrete erfaringer kaste lys over de vigtigste lovgivningsmæssige og operative mangler, der skal afhjælpes på vejen til et eventuelt europæisk politi. Der er i øjeblikket ved at blive forberedt fællesaktioner ved de eksterne grænser, hvor nationalt politi fra flere medlemsstater arbejder i fællesskab i nærmere fastsatte og begrænsede perioder. I de fleste tilfælde har de medlemsstater, der er værter for eller som koordinerer disse aktioner, indraget Kommissionen, der forventes at give nyttige råd og stille viden til rådighed vedrørende EU-institutionerne og den EU-lovgivning, der er relevant i forbindelse med disse aktioner.

2. Rådet (retlige og indre anliggender) vedtog på sit møde i Luxembourg den 25. april 2002 konklusioner med kriterier for identifikation af de tredjelande, med hvilke der skal indgås nye tilbagetagelsesaftaler. Disse kriterier er blevet udarbejdet efter udtrykkeligt ønske fra Det Europæiske Råd i Laeken (14. og 15. december 2001) og i overensstemmelse med handlingsplanen for bekæmpelse af ulovlig indvandring og menneskehandel af 28. februar 2002.

Rådet godkendte i sine konklusioner af 25. april 2002 følgende seks identifikationskriterier:

- Indvandringspresset på EU fra eller via det pågældende tredjeland samt antallet af personer, der venter på at vende tilbage

- Tredjelandets geografiske placering i forhold til EU

- Tredjelandet må ikke være et kandidatland, som for tiden forhandler med EU om tiltrædelse

- Overvejelser om geografisk balance eller regional kohærens

- Det forhold, at der findes en associerings- eller samarbejdsaftale med en tilbagesendelsesklausul

- Den forøgede nytte af en fællesskabsaftale sammenlignet med individuelle medlemsstatsaftaler.

Rådet har siden vedtagelsen af ovennævnte kriterier i april 2002 givet Kommissionen beføjelse til at forhandle om tilbagesendelsesaftaler med Ukraine, Albanien, Algeriet, Kina og Tyrkiet. Forinden havde Kommissionen allerede modtaget forhandlingsmandater til EU-aftaler om tilbagesendelse med Marokko, Sri Lanka, Pakistan, Rusland (september 2000) samt Hong Kong og Macao (april 2001).

3. Kommissionen vedtog den 3. december 2002 en meddelelse til Rådet og Europa-Parlamentet om at integrere indvandringsspørgsmål i EU's forbindelser med tredjelande(3). Denne meddelelse indeholder en detaljeret rapport om, hvor effektive finansielle ressourcer på EU-plan er for tilbagesendelsen af indvandrere og afviste asylansøgere, for forvaltningen af de ydre grænser og for asyl- og indvandringsprojekterne i tredjelande. Kommissionen henviser det ærede medlem til denne rapport.

(1) EFT L 161 af 19.6.2002.

(2) På vej mod en integreret forvaltning af de ydre grænser for medlemslandene af den Europæiske Union, KOM(2002) 233 endelig udg.

(3) KOM(2002) 703 endelig udg.